google/wiki40b huggingface dataset:
Vikhög

Vikhög er et lite fiskeleie ved Öresundskysten i Löddeköpinge socken og småsted i Kävlinge kommun.
Nærmrste større tettsted er Löddeköpinge, cirka fem kilometer mot nordøst. Landsbyen ligger lengst ut på en odde med avgrensning mot Kävlingeåns utløp og Lommabukten i sør og Salviken i nord. På den andre siden av Salviken ligger Barsebäcks kjernekraftverk, som er satt ut av drift.
Det finnes belegg for at de første bosetterne kom til Vikhög i begynnelsen av 1800-tallet, men stedet har trolig vært bebodd allerede under bronse/jernalderen med tanke på at det finnes et par gravhauger fra denne tid.
I år 2005 fantes det 50 bosteder med ca 70 bosatte året rundt. Halparten av husene er fritidshus. Stedet har en småbåtshavn.
Elgene

Elgene, opprinnelig kalt De Dresserte Elgene eller forkortet DDE, er en norsk musikkgruppe og et musikalsk prosjekt som retter seg mot barn og familie. Elgene vil gi barn gode verdier og holdninger gjennom sin musikk.

Året Rundt

Høsten 2006 kom de ut med sitt første album, Året rundt, en plate som tar for seg alle årstidene. Blant de medvirkende på albumet er Nissa Nyberget, Johannes Joner, Bjørn Dæhlie, Vegard Ulvang og Glam fra Wig Wam. DDE har også bidratt med musikk til blant annet TV-serien Uhu! og seriens album som er blitt belønnet med flere Spellemannpriser.
Slaget ved Messines

Krigen år 1917

Ved inngangen til år 1917 var østfronten rolig etter at sentralmaktene nesten fullstendig hadde erobret Romania. Dette tapet bød på problemer for Ententen. Revolusjonssbestrevelsene i Russland ble støttet av tyskerne. De tyske styrkene hadde også lykkes i å trekke seg nesten uskadde tilbake til Siegfriedlinjen. I og med denne forkortelsen av fronten kunne tyskerne konsentrere sine krympende styrker. De allierte begynte på flere større offensiver på vestfronten, men ingen av disse offensivene skapte nevneverdige forandringer. Franskmennene forsøkte å få til et gjennombrudd ved Aisne og ved Champagne. De store franske tapene førte til en vanskelig og tung krisesituasjon på den franske siden. De franske styrkene begynte til og med å gjøre opprør, noe det franske lederskapet svarte på med harde straffer. Etter at Tyskland erklærte uinnskrenket ubåtkrig trådte USA inn i krigen på de alliertes side.

Planlegging

Den britiske generalen Douglas Haig planla en fornyet offensiv i Flandernområdet. Målet var de tyske ubåtbasene ved Oostende og Zeebrugge ettersom Tyskland hadde erklært ubåtkrig. For å kunne angripe disse havnene måtte de allierte trenga seg gjennom de tyske posisjonene på den 76 meter høye Messineåsen (Mesen) som ble kontrollert av tyske styrker.

Resultat

Slaget ved Messines anses å være den mest fremgangsrike offensiven under første verdenskrig og styrket de alliertes moral. Plumer ville gjenoppta offensiven, men ble beordret til å stanse av Haig som forberedte det tredje slaget ved Ypres.
Tirso de Molina

Spansk navneskikk: «Tirso»

I tråd med spansk navneskikk omtales Tirso de Molina ofte bare som «Tirso» (og ikke som «Molina»), slik man i tråd med norsk navneskikk kunne være tilbøyelig til å anta.

Om forfatterskapet

Tirso de Molina skrev først og fremst forviklingskomedier, som for eksempel Don Gil de las calzas verdes (norsk: Don Gil med de grønne hoser), samt verker om katolske helgener. Et eksempel på den siste kategorien er trebindsverket Santa Juana o La dama del olivar.
Tirso har tradisjonelt blitt tillagt æren for å være opphavsmann til myten om Don Juan i komedien El burlador de Sevilla; den første utgaven kom antagelig ut allerede i 1617 i boken Tan largo me lo fiais. Pedro Calderón de la Barca var ansvarlig for å redigere en ny utgave denne historien senere på sekstenhundretallet, og en del kritikere mener at den i virkeligheten var forfattet av Andrés de Claramonte. Enkelte andre kritikere hevder at den nye utgaven bygget på en kjent arketyp som Tirso hadde forfattet mellom 1612 og 1625. I Tirsos verk er Don Juan en adelsmann fra Sevilla som skaper uorden i samfunnets rekker ved å ta for seg av en rekke kvinner som kommer i hans vei, og det ender med at han får sin straff fremfor gravmonumentet som er reist til minne om en av kvinnene som Don Juan har forgrepet seg på. Kvinnens døde far tar livet av Don Juan og fører ham med seg til underverdenen. Tirso ble med dette stykket den første forfatteren som tilkjente kvinnene han skrev om en dypere psykologisk dimensjon.
Bislett

Bislett (eldre skriftform Bislet, lokal uttale med «sj» og dobbelt «t») er et strøk i Oslo, i indre by mellom Homansbyen, Fagerborg, Bolteløkka, St. Hanshaugen og Pilestredet park (det tidligere Rikshospitalet).
Det velkjente idrettssanlegget Bislett stadion ligger her.

Historie

Navnet skriver seg fra en løkkeeiendom Bislet, på 1600-tallet «Bisaalit». Navn av denne typen går som regel tilbake på gamle bevertningssteder; dette passer godt med at «Bisaalit» lå ved den gamle landeveien mellom Gamle Aker kirke og Frogner.
I annen halvdel av 1800-tallet ble løkken utparsellert. Blant annet ble det anlagt et teglverk. Teglverkstomten ble i 1898 kjøpt av kommunen og utlagt til idrettsplass (se Bislett stadion). Løkkebygningen ble revet ved byggingen av Bislet bad i 1920.

Bebyggelse

Bislett er et boligstrøk med bebyggelse fra slutten av 1800-tallet til midten av 1900-tallet. Rundt Bislett stadion dominerer funkis og nyklassisme. Men Bislett er også et industristrøk. Sør for stadion ligger det tidligere Frydenlunds Bryggeri (nå Høgskolen i Oslo) og Langaards tobakksfabrikk.

«Bislett-Marsjen»

«Bislett-Marsjen» ble skrevet av Sverre Frøland. Den ble spilt inn av Bjølsen Ungdomskorps Dir.: Musikkløytnant Lorang Andresen i Oslo i april 1950. Marsjen ble utgitt på 78-platen HMV A.l. 2990.
MGPjr 2017

Bakgrunn

Vinteren 2017 åpnet NRK for innsending av bidrag til finalen. Da påmeldingsfristen gikk ut, hadde MGPjr-redaksjonen fått inn 1255 bidrag – noe under fjorårsrekorden på 1312. Av bidragene plukket redaksjonen ut ti sanger fordelt på 14 artister – åtte gutter og seks jenter. Gjennomgangstemaer for de innsendte bidragene var verdensfred og flyktningkrisen i Europa. NRK offentliggjorde deltakerne i slutten av april 2017, og musikkproduksjonen av deltakerlåtene startet i mai. I august fikk alle deltakerne treffe hverandre for første gang da NRK arrangerte leirskole i forkant av øvingsperioden fram mot finalen i november.

Sendingen

For første gang ble ikke konkurransen arrangert i Oslo Spektrum, i stedet flyttet NRK finalen til Telenor Arena på Fornebu. Årsaken var at NRK ønsket å teste ut en ny arena for en slik tv-produksjon og samtidig gjøre det mulig for flere publikummere å overvære sendingen. Telenor Arena har plass til 15 000 publikummere, mot Oslo Spektrums 7500.
Nicolay Ramm, som selv vant MGPjr 2002, var programleder for andre år på rad. Han ledet finalen sammen med Mikkel Niva, som gjorde sin første programlederopptreden i MGPjr. Årets felleslåt het «Hjertespråk», som også var mottoet for sendingen.
Stikk (kortspill)

Mange kortspill går ut på at hver av spillerne først får utdelt et bestemt antall kort og deretter legger spillerne, etter tur, ett eller flere av sine kort ut på spillbordet (dette kalles: «å spille ut et kort») inntil én av spillerne eller et «lag» av spillerne, ifølge det enkelte spills regler, får eller må «ta inn» alle kortene som i øyeblikket ligger ute på bordet. Den samlingen av kort som tas inn i samme øyeblikk på denne måten, kalles et stikk.
Én spillomgang går i flere runder (vanligvis med ett stikk per runde) og varer inntil det ikke er flere stikk å ta inn. Deretter må eventuelt kortene stokkes og deles ut på nytt før man kan begynne på en ny omgang.
Målet for å vinne i kortspillene der man tar inn stikk, er vanligvis å skulle ta inn enten flest mulig, færrest mulig eller et bestemt antall stikk. Men målet kan også være å få inn eller unngå å få inn bestemte kort.
Akihiro Hayashi

Karriere

Akihiro Hayashi startet sin profesjonelle karriere i Plymouth Argyle FC i 2009. Han har også spilt for Shimizu S-Pulse, Sagan Tosu og FC Tokyo.
Han ble tatt ut i Japans tropp til VM i fotball U-20 2007.
Bila Tserkva

Forbrytelser mot menneskeheten i 1941

Under andre verdenskrig gjennomførte den tyske Einsatzgruppe C flere massakrer i Ukraina, blant annet i Babij Jar. I slutten av august 1941 ble en tropp fra SS-Standartenführer Paul Blobels Sonderkommando 4a beordret til å henrettet nær 100 jødiske barn ved arkebusering i Bila Tserkva. Den 29-årige SS-Obersturmführer August Häfner overvåket massehenrettelsen om ettermiddagen den 22. august 1941.
Støttevokalist

En støttevokalist (engelsk: backing vocalist, backup singer) synger i harmoni med vokalisten, enten for å gi mer trykk, eller for å gi en fin flyt i sangen.
Magnus Alkarp

Forskning

Alkarp er filosofie doktor i arkeologi og disputerte i november 2009 med en avhandling om Gamla Uppsala. Som forsker har Alkarp spesialisert seg på problemstillinger om det gamle Uppsalas historie og overgangsperioden mellom vikingtiden og middelalderen.
Alkarp fant, sammen med Neil Price, under undersøkelser med ikke-destruktive metoder som georadar spor av en eldre bygning, sannsynligvis en kirke under Gamla Uppsala kyrka. Med samme metode oppdaget Alkarp det som trolig er restene av en veldig tidlig kirke under Uppsala Domkyrka. Seinere har Alkarp fokusert på spørsmål vedrørende svenske humanioras nasjonalistiske arv og har interessert seg for nazistisk infiltrasjon av svensk arkeologi i perioden 1933-45.
Alkarp undertegnet i 2008 det så ble kalt "Historieuppropet" hvor man kritiserte politisk styring av historieundervisningen i skolen ved Forum för Levande Historias kampanje om kommunistiske regimers brudd mot menneskeheten.
Rudolph Magnus Forwald

Komposisjoner

Han har en rekke komposisjoner for orgel og piano. Noen av hans pianokomposisjonene med parafraser over julemelodier er spilt inn av Kjell Bækkelund på CD-plata Glade jul på Grappa GR4048 fra 1991.
LeseUtviklingsSkjema

Bakgrunn

Den svenske leseforskeren Bo Sundblad utviklet LUS tidlig på 1980-tallet, i samarbeid med en gruppe lærere i Stockholm. LUS ble tatt i bruk i stockholmsskolene.
De svake resultatene norsk skole har fått gjennom blant annet PISA, PIRLS og Nasjonale prøver på elevers leseferdigheter har presset igjennom tiltak, og LUS, blant flere, er et av de mer gjennomgripende tiltak.
Battos II av Kyrene

Slekt

Battos II var sønn av den andre greske konge av Kyrenaika, Arkesilaos og sønnesønn av den første, Battos, som han var oppkalt etter. Navnet på hans mor er ikke kjent. Hans søster var Kritola som var tante på morssiden av Arkesilaos II. Hun var også mor til Polyarkos og den framtidige kyreneiske dronning Eryxo som ble gift med Battos IIs sønn Arkesilaos II.

Orakelspådom

Orakelet i Delfi hadde kommet med et varsel som fortalte folk i de ulike delene av Hellas, særskilt de i Peloponnes, Kreta og andre øyer, om flytte til og bosette seg i Kyrene. Bottos inviterte også andre grekere om å flytte til Libya.
Orakelet hadde erklært at de som ikke bosatte seg i det frydefulle Libya ville angre på det. Det fikk mengder av grekere som var redd for å angre på noe til å flokke til Kyrene.
De nye greske innflytterne kan ha grunnlagt Apollonia (dagens Susa i Libya). Denne byen ble regionens havneby. Kyrenaikas befolkning begynte å øke og de begynte å trenge inn på området til de innfødte libyerne. De innfødte og deres konge Adikran var misfornøyde med trengselen på deres områder og grekernes arrogante holdning overfor barbarere.

Slaget ved Taetis' brønn

Adikran sendte budbringere til den egyptiske farao Apries. Farao samlet en sterk hær og sendte den mot Kyrene for å straffe grekerne. En gang rundt 570 f.Kr. møttes egypterne og kyrenerne ledet av Battos ved Taetis' brønn i Irasa. I slaget som fulgte ble egypterne omringet og drept i hopetall. Grekernes seier var overveldende, i henhold til Herodotos. Svært få egyptere vendt hjem. Herodotos hevdet at egypternes krigserfaring var dårlig og de tok ikke grekerne alvorlig. Han hevdet også at dette var det første slaget som ble utkjempet mellom grekere og egyptere.
Da restene av den beseirete hæren kom seg hjem, brøt det ut borgerkrig mellom de innfødte egyptiske soldatene og utenlandske leiesoldater i den egyptiske hæren. I urolighetene som fulgte ble farao Apries avsatt og måtte flykte fra Egypt.
Den overveldende seieren ved Taetis' brønn bekreftet Kyrenes suverenitet og etableringen av greske Kyrenaika. Battos inngikk senere en allianse med den nye farao Amasis II.

Død og ettermæle

Plutark omtalte Battos som en aktverdig og ærefull mann. Han døde i 560 f.Kr. og ble gravlagt ved siden av sin far og sin bestefar. Battos' hustrus navn er ukjent og han ble etterfulgt av sin sønn Arkesilaos II.
Josué Anunciado de Oliveira

Spillerkarriere

Josué startet sin karriere i Goiás i 1997 og spilte der 190 kamper før han i 2005 gikk videre til São Paulo. Der var han med på å vinne Campeonato Brasileiro Série A, Copa Libertadores og VM i fotball for klubblag. Etter å ha spilt 60 kamper på to sesonger meldte han overgang til Wolfsburg i august 2007.
I 2009 ble Josué valgt til kaptein for Wolfsburg, og ved sesongslutt vant klubben sitt første seriemesterskap noensinne.

Internasjonal karriere

Josué fikk sin landslagsdebut for Brasil den 27. mars 2007 i en vennskapskamp mot Ghana. Han var en del av laget som vant Copa América i 2007, og han var også med på å vinne Confederations Cup 2009 i Sør-Afrika. I midten av mai 2010 ble han tatt ut til VM i fotball 2010 av landslagstrener Dunga som én av 23 spillere.
The Shape of Water

Handling

The Shape of Water utspiller seg i Baltimore i 1962. Den ensomme og stumme Elisa (Sally Hawkins) jobber som renholder i et laboratorium drevet av myndighetene. Livet hennes forandrer seg for alltid når hun og kollegaen Zelda (Octavia Spencer) oppdager et topphemmelig eksperiment på arbeidsplassen, en amfibisk skapning i en vanntank. Hun blir venner med vesenet og etter hvert også forelsket. Elisa planlegger et fluktforsøk for å slippe vesenet fri, men myndighetene følger nøye med.

Utgivelse

Filmen hadde verdenspremiere på filmfestivalen i Venezia 31. august 2017, hvor den vant Gulløven for beste film. Den ble også vist på Toronto internasjonale filmfestival. The Shape of Water hadde premiere på utvalgte kinoer i USA 1. desember 2017 og ordinær kinopremiere 8. desember 2017. Filmen skal etter planen ha norsk kinopremiere 16. februar 2018. del Toro and Daniel Kraus skal skrive en bokversjon av filmen som skal bli utgitt 27. februar 2018.
The Shape of Water har fått god kritikk, og flere kritikere har kalt den regissørens beste film siden Pans labyrint i 2006. Hawkins fikk spesielt god kritikk for sin rolleskildring. Det amerikanske filminstituttet har utpekt The Shape of Water som en av årets beste filmer. Filmen ble nominert til sju Golden Globe-priser for beste dramafilm, beste regi (del Toro), beste kvinnelige hovedrolle (Hawkins), beste kvinnelige birolle (Spencer), beste mannlige birolle (Jenkins), beste manus (del Toro og Taylor) og beste originalmusikk (Alexandre Desplat).
Hathor

Tidlige avbildninger

Hathor er tvetydig avbildet fram til 4. dynasti. I historisk tid er Hathor vist ved i framstillingen av en kugudinne. Gjenstander fra førdynastisk tid avbildet kuguddommer med den samme symbolisme som ble brukt i senere tid for Hathor, og egyptologer har spekulert om disse guddommene kan ha vært den samme, eller forløpere til den guddommen som ble Hathor.
En kuguddom opptrer på kongens belte på Narmerpaletten, datert til førdynastisk tid, og det kan være Hathor, eller gudinnen Bat i en annen forkledning. Hathor ble knyttet til Bat og som hun senere fortrengte. Ved tider ble de vurdert som den samme gudinnen, skjønt sannsynligvis hadde de ulik opprinnelse, men reflekterte det samme guddommelige konsept. Bevis som peker mot guddommen sannsynligvis er Hathor er i særdeleshet basert på et avsnitt fra Pyramidetekstene som hevder at kongens shendyt, forkle kom fra Hathor.
En steinurne avdekket i Hierakonpolis og datert til 1. dynasti er dekorert langs dens kant av en kuguddom med stjerner på ørene og horn som kan knyttes til Hathors (eller Bats) rolle som en himmelgudinne. En annen gjenstand fra tiden til 1. dynasti viser en liggende ku på elfenbeingravering med inskripsjonen «Hathor i våtmarkene», noe som indikerer hennes tilknytning til vegetasjon og til papyrusmarker i særdeleshet. Fra det det gamle rike i Egypt ble hun kalt for «morbærfikentreets frue» i hennes egenskap som en treånd eller treguddom.

Mangfoldig

Mytene gjør det klart at hun var både en som ga og en som tok liv, og hun var forbundet med jordbrukets sykluser som gudinne av fuktighet og vegetasjon. I underverdenen hang de dødes sjeler fra bladene på palmer og sikoritrær, og hun gikk blant dem og ga dem tørstslukkende vann. Ifølge De dødes bok ble de døde som kom til underverdenen møtt av Hathor i form av en ku. De som ba om hennes assistanse ved bruk av korrekte ritualfraser kunne vente seg å bli båret av henne på deres vei.
Hun var gudinnen for glede og kjærlighet, musikk, dans og sang. Tempelet hennes i Dendera var huset for beruselse og nytelse. Hun er også forbundet med sistrumen, som ble brukt i hennes ritualer og som hun brukte til å tildele velsignelser.
Hathor var gift med Horus av Edfu, og fikk en sønn, Ihy eller Ahy, sistrumspilleren.
Hathor var forbundet med stjernen Sirius, som står opp rett før morgengryet på den første dagen av Toths måned. Denne dagen var av særskilt betydning for tilhengerne hennes, ettersom dette var dagen for festivalen som feiret hennes fødsel.
Øksendal i Vest-Agder

Øksendal er en krets i tidligere Bakke kommune i Vest-Agder, nå del av Sirdal kommune. Kretsen hadde 226 innbyggere ved sammenslåingen i 1960.
Kontrapunkt (TV-serie) tolvte sesong

Rundene

Intro og utero til Kontrapunkt var denne gangen akkompagnert av Benjamin Brittens The Young Persons Guide to the orchestra. Vignetten besto av en bilder fra Finland og fra et orkester, med en metronom som dukket opp først i begynnelsen og så mot slutten, der den utgjorde A-en i Kontrapunkt skrevet i blokkbokstaver. 
Formatet fra Kontrapunkts tidligere serier ble fulgt. Det vil si at to og to lag møttes til tvekamp. Det ble til sammen spilt seks musikkspørsmål og pausemusikk. Det ene laget begynte ute på scenen, mens det andre satt inne i en lydtett boks. Etter tre spørsmål byttet de plass mens pausemusikken ble spilt. Maksimal poengsum var seks poeng, som ble fordelt ved at riktig komponist kunne gi opptil tre poeng, riktig verk opptil to og riktig år ett poeng. Dersom man bommet på komponist eller stykke, fikk man gjerne flere forsøk, men som oftest med trekk i poengsummen. Maksimal poengsum var 36 poeng.
Musikkstykkene var i hovedsak innspilt, men det var også musikk fremført i studio. Etter at musikkstykkene ble spilt, gikk Sixten Nordström først til laget som satt ute på scenen, og deretter til laget i boksen. Deltakerne fikk spørsmål om hvem, hva og når, men det var stor åpning til resonnering.  
Etter at svarene ble hentet inn var det Jens Østergaard som fortalte hva vi hørte, gjerne med anektdoter, og ga poeng til lagene. Benny Dahl-Hansen hadde som hovedfunksjon å holde oversikt over poengsummene sammenlagt. Poengsummen til de to lagene ble imidlertid regnet ut i samråd mellom de to.
Musikkstykkene ble valgt relativt tilfeldig. Til forskjell fra forrige sesong, ble den generelle regelen at man hadde et stykke av en nordisk komponist, strengt fulgt - om enn den i tiende omgang ble strukket til å inkludere den estiske komponisten Arvo Pärt. Også den andre regelen  - at et nummer var forbeholdt at en musikal eller operette - ble strengere fulgt. I motsetning til tidligere, kunne imidlertid musikalen og det nordiske bidraget komme når som helst i konkurransen.
Vinneren av en runde ble gitt to poeng, taperen null. Ved uavgjort fikk lagene ett poeng hver. I motsetning til tidligere sesonger, var det aldri noen tabell etter fremføringen. Reglene var slik at etter at alle lag hadde møtt de andre fire lagene én gang, ville det laget som hadde føest poeng gå direkte til finalen, mens de andre fire konkurrerte om den andre finaleplassen.
Her er en oversikt over rundene. Laget som startet utenfor buret står alltid først. På totalpoengsummen står vinneren øverst - ved uavgjort står laget som begynte utenfor buret først.

Sluttstilling

Sverige vant altså finalen. Ettersom regnestykket for semifinalen ikke bygget på tidligere innsats, blir en eventuell sluttstilling vanskelig å kommentere. Danmark kan imidlertid regnes på andreplass og Island på tredjeplass gitt utslagsmetoden. Mellom Norge og Finland er det på bakgrunn av semifinalen ikke mulig å skille, men med bakgrunn i de ti regulære omgangene bør Norge regnes foran.
Gaullisme

Gaullismen (fransk: gaullisme) henviser til en ideologisk blanding av nasjonalisme og karismatisk populisme. Den er utarbeidet og inspirert av den franske motstandslederen og den senere president Charles de Gaulle, selv om han motsatte seg betegnelsen. Gaullistisk ideologi, basert på de Gaulles idéer og handlinger, endret og utviklet seg med tiden. Den kjennetegnes på betoningen av Frankrikes uavhengighet fra nasjoner, og hadde berøringspunkter med sosialkonservatisme, og ble således ofte oppfattet som en høyreideologi selv om det også fantes gaullister på venstresiden. Likevel, Serge Berstein er av den oppfatning at gaullismen er «hverken en lære eller en politisk ideologi» og kan således ikke betraktes som enten venstre eller høyre.
Et direkte forhold mellom folk og myndigheter er en sentral del av det politiske budskap. Med sin plebisitære (karismatiske) og populistiske orientering, representerer gaullismen den bonapartistiske tradisjon. Gaullismen har alltid hatt et sterkt personalistisk trekk.
Til Molde

«Til Molde» er et dikt av dikt av Bjørnstjerne Bjørnson skrevet i 1877, etter et besøk i byen.
Det er skrevet to melodier til teksten. Den første ble skrevet av Christian Sinding i München i september 1884 (op. 16). Sindings verk er for blandet kor, baryton solo og orkester. Det ble uroppført av Cæciliaforeningen 5. februar 1887. En senere melodi er skrevet av Arne Svendsen (1910-1984).
Maratha-Mysore krigen

Maratha-Mysore krigen var en konflikt på det indiske subkontinent mellom Kongedømmet Mysore og Marathariket. Den begynte i februar 1785, og endte med undertegnelsen av traktaten i Gajendragad i april 1787. I kjølvannet av den andre engelsk-mysoriske krig (1780–1784), søkte den mysoriske herskeren Tipu Sultan å hindre offensive trekk fra Marathariket, som hadde etablert en militær allianse med nizamen av Hyderabad for å gjenerobre territorier som begge hadde tapt til Mysore i tidligere konflikter. I store deler av disse territoriene ble det utført framrykninger, tilbaketrekninger og beleiringer av befestede steder. Marathariket forsøkte også å trekke Det britiske ostindiske kompani inn i den ulmende konflikten, men en nøytralitetspolitikk som ble gjennomført av den nye generalguvernøren, Charles Cornwallis, gjorde deltagelsen umulig.
Fredsavtalen som endte krigen ga begge sider noen territoriale gevinster. Mysore måtte også betale et engangsbeløp.